Australiere bedt om å forlate skogbrannområder
Temperaturer på over 40 grader og sterk vind gjør at forholdene ligger svært godt til rette for skogbrann i det sørøstlige Australia tirsdag, opplyser myndighetene. Folk blir nå anbefalt å forlate områdene der skogbrannfaren er ekstrem. Men, hvis man allerede kan se flammene, er det best å bli værende der man er, ifølge Bob Rogers i brannvesenet i delstaten New South Wales. - Vi er ekstremt bekymret for at folk skal bli fanget på veiene, understreker han. Rogers sammenligner forholdene tirsdag med dem som rådet i februar 2007 da 173 mennesker omkom i en skogbrann nord for Melbourne. - Jeg har inntrykk av at folk tar dette seriøst, men det vil alltid være dem som tror de vet bedre. Beskjeden til dem er følgende: Hvis du har ignorert rådene fra brannvesenet opp gjennom årene, så er det på tide å høre på dem i dag, sier Rogers.Rundt hundre skogbranner raser i New South Wales, som er Australias mest folkerike delstat. - Vi har registrert rundt hundre branner. Drøyt 20 av dem er ennå ikke under kontroll, sier brannsjef for New South Wales' rurale områder, Shane Fitzsimmons. Et av stedene med høyest risiko for brann er byen Shoalhaven sør for Sydney. Ordfører i byen, Joanna Gosh, beskriver området som ei «kruttønne». Hun legger til at innbyggerne «er forberedt på det verste, men håper på det beste».Mer enn 1.500 frivillige forsøker å stanse brannene og har fått støtte av 70 fly og helikoptre som prøver å slukke brannene fra luften. - Det er som en dråpe i havet fordi dette er kommet fullstendig ut av kontroll. Vi er bare glad at vi ikke er rammet, sier Pam Shelley, en kvegbonde som holder til drøye ti mil sør for Canberra. Hun forteller at mange naboer har fått ødelagt eiendommen sin, men at hun så langt har gått klar. Nasjonalparkene i sørøst er for første gang i historien stengt, og teltturister er bedt om å forlate områdene.Tirsdagen var den tredje varmeste som noen gang er målt i storbyen Sydney, der det begynte å brenne i et kjernekraftverk. Brannen startet i en elektrisk ledning og hadde ingenting med skogbrannene å gjøre. Den ble slukket av en gruppe brannfolk etter kort tid. Ifølge værmeldingen vil gradestokken krype opp til 43 grader i Sydney tirsdag.
Skogbrannfaren har sjelden vært større i Australia, og folk i de rammede områdene blir bedt om å komme seg unna.